Mariagerfjord Kommune skal nu tage stilling til, om der skal gøres noget for at sikre den vejstrækning, hvor en 8-årig dreng blev dræbt i starten af december. Det skriver NORDJYSKE Stiftstidende. Politiets rapport siger også, at bilisten ikke kørte hurtigere end de tilladte 80 kilometer i timen. Ved ulykken 3. december på Hobrovej ved Katbjerg mellem Hobro og Mariager blev en otteårig dreng dræbt, mens en niårig pige blev kvæstet. De gik inde i rabatten, og der var mørkt og regnvejr. - En cykel- og gangsti på strækningen ville næppe have reddet de to børn. Bilisten ville have været helt inde på en eventuel cykelsti, siger vicepolitiinspektør Jørgen Villadsen, leder af Nordjyllands Politis station i Hobro til NORDJYSKE. Politichefen tilføjer at han mener, at en cykel- og gangsti på strækningen ved Katbjerg vil være en god idé. - En sti vil helt klart give større trafiksikkerhed. Det er en farlig strækning med både bakketoppe og sving, siger Jørgen Villadsen. Om få uger offentliggør Mariagerfjord Kommunes teknik- og miljøudvalg sin trafiksikkerhedsplan. Den prioriterer blandt andet, hvor kommunen de kommende år skal bruge op mod 35 millioner kroner på nye cykelstier.

Referat:
Bilisten var 1,70 meter ude i rabatten, da han påkørte to børn ved Katbjerg, siger politiets ulykkesrapport.